এমন গুরুত্বপূর্ণ একটি ঘাটের ঠিকঠাক রক্ষণাবেক্ষণ হয় না বলে যাত্রীরা অভিযোগ তুলছেন। এক নিত্যযাত্রী বললেন, ‘‘ কয়েকদিন আগে ভৈরবে নৌকা ডুবে গেল। তিন জন মারাও গেলেন। তারপর দেখছি মাঝিরা নৌকা বোঝাই করে লোক তুলছেন। ছোট নৌকায় বাড়তি মালপত্র তোলা হচ্ছে।’’ অভিযোগের যে সারবত্তা রয়েছে, ওই ঘাটে গিয়েই তা বোঝা গেল। এক ব্যক্তি নৌকায় বাড়ির আসবাবপত্র তুলছিলেন। তা দেখে নৌকায় ওঠা কয়েকজন যাত্রী মৃদু প্রতিবাদ করলেন। মাঝই অবশ্য এমন ভাব করলেন যেন কিছুই তাঁর কানে পৌঁছয়নি। যাত্রীদের অভিযোগ, অনেক সময় বাড়তি পারানির লোভে একদল মাঝি নৌকায় অতিরিক্ত বোঝা তোলেন। বিয়ের মরসুমে উপহারের খাট, বিছানা, তোষক নিয়েও অনেকে নৌকায় ওঠেন। দুপুরে ওই ঘাট দিয়ে যাতায়াত একটু কম থাকে। বাকি সময় এই ঘাট দিয়ে লোক পারাপারের বিরাম নেই। অতিরিক্ত যাত্রী তোলার ঘটনা সেই সময়েই বেশি ঘটে। যদিও মাঝিদের দাবি, তাঁরা বাড়তি যাত্রী কিংবা মালপত্র নৌকায় তুলতে চান না। তবে অনেক সময় যাত্রীদের জোরাজুরিতে এমনটা তাঁরা করতে বাধ্য হন। পাশাপাশি, সাইরুল শেখ নামে এক মাঝি বললেন, ‘‘ ক্ষমতার বাইরে গিয়ে যাত্রী আমরা তুলি না। অভিযোগ ঠিক নয়। আমার নৌকা ২০০ টন ওজন বইতে পারে। তবে অত ওজন তুলি না। খুব বেশি হলে ৫০-৬০ জন যাত্রী নিই।’’